Motorfietsongeluk eis Pta-tienerArgieffoto ŉ 17-jarige leerder aan Hoërskool Garsfontein in die ooste van Pretoria is Vrydagmiddag dood toe hy ná skool in ŉ motorfietsongeluk betrokke was. Volgens Gareth Pahl, woordvoerder van Hi-Risk Unit se mediese eenheid, het die ongeluk omstreeks 13:00 naby die aansluiting van Serenestraat en Kommetjiesingel plaasgevind. “Hy het die aansluiting van Jacquelineweg se kant af genader toe hy om een of ander rede beheer oor sy motorfiets verloor en teen ŉ boom langs die pad gebots het,” het Pahl Saterdag aan Maroela Media gesê. Die seun is in ŉ kritieke toestand aangetref. Hy is op die toneel behandel en in ŉ ambulans na ŉ nabygeleë hospitaal gehaas. “Daar is onverpoosd in die ambulans en in die hospitaal noodhulp op hom toegepas, maar ná ŉ poging wat ŉ hele ruk geduur het, is hy in die hospitaal dood.” Pahl het gesê daar was vermoedelik nie nog ŉ voertuig in die ongeluk betrokke nie. Meer besonderhede oor die ongeluk is nie bekend nie en word deur die polisie ondersoek. Kapt. Colette Weilbach, woordvoerder van die polisie, het die ongeluk aan Maroela Media bevestig. Die Garsfontein-polisie doen ŉ geregtelike doodsondersoek. Maroela Media het navraag oor die leerder by die skool gedoen en wag vir terugvoer.